新樂府 縛戎人	達窮民之情也
作者：白居易
朝代：唐

paragraphs: 縛戎人，縛戎人，耳穿面破驅入秦。
天子矜憐不忍殺，詔徙東南吳與越。
黃衣小使錄姓名，領出長安乘遞行。
身被金創面多瘠，扶病徒行日一驛。
朝餐飢渴費杯盤，夜臥腥臊汚牀席。
忽逢江水憶交河，垂手齊聲嗚咽歌。
其中一虜語諸虜，爾苦非多我苦多。
同伴行人因借問，欲說喉中氣憤憤。
自云鄉管本涼原，大曆年中沒落蕃。
一落蕃中四十載，遣著皮裘繫毛帶。
唯許正朝服漢儀，斂衣整巾潛淚垂。
誓心密定歸鄉計，不使蕃中妻子知。
暗思幸有殘筋力，更恐年衰歸不得。
蕃候嚴兵鳥不飛，脫身冒死奔逃歸。
晝伏宵行經大漠，雲陰月黑風沙惡。
驚藏青冢寒草疎，偷渡黃河夜冰薄。
忽聞漢軍鼙鼓聲，路傍走出再拜迎。
游騎不聽能漢語，將軍遂縛作蕃生。
配向東南卑濕地，定無存卹空防備。
念此吞聲仰訴天，若爲辛苦度殘年。
涼原鄉井不得見，胡地妻兒虛棄捐。
沒蕃被囚思漢土，歸漢被劫爲蕃虜。
早知如此悔歸來，兩地寧如一處苦。
縛戎人，戎人之中我苦辛。
自古此冤應未有，漢心漢語吐蕃身。